
PROOEMIUM. 

Quum  jam  illustrissimi  medici  de  graviditate  extrauterina 
scripserint,  audacissimus  equidem  videri  possim  de  eodem 
morbo  scripturus;  atque  ipse  profiteor  hunc  laborem  me  non 
suscepturum  fuisse , nisi  historia  et  exitus  graviditatis  extrau- 
terinae in  urbe  mea  natali  observatae  traditione  ad  me  per- 
venisset, et  me  permovisset,  ut  de  graviditatibus  extrauterinis 
in  universum  accuratius  inquirerem,  praesertim  etiam,  cum 
operae  pretium  haberem,  observationes  de  graviditate  extrau- 
terina aetate  recentiore  a variis  auctoribus  factas,  quae  in 
libris  et  ephemeridibus  sparsim  sunt  descriptae,  in  disserta- 
tione inaugurali  componere  et  perscrutationes  de  hac  re  no- 
vissimas diligentius  eruere.  Plurima,  quae  de  graviditate 
extrauterina  contuli , medicis  illustrissimis  Josephi,  Heim, 
Carus,  Siebold  debeo,  quum  propria  mea  experientia  de 
hac  artis  obstetriciae  parte  nimis  parva  vel  fere  nulla  sit, 
nec  mihi  tironi  in  scientiis  medicis  magna  esse  possit. 

Iis,  qui  objiciant,  opusculum  de  graviditate  extrauterina 
conscriptum  modo  exiguam  posse  praestare  utilitatem,  respon- 
dere licet,  nihil  esse  in  arte  medica,  quod  leve  habendum, 
neque  quid  quam  tam  exiguum,  quod  perlustratum  nova  disqui- 
sitione plane  carere  possit. 


J^faturae  ipsius  jnolimina  morbis  medendi  observare  cuique 
medico  sollerti  ac  prudenti  maximi  esse  debet  momenti,  et 
quod  recentioribus  temporibus  scientia  et  ars  medica  altiorem 
eepit  gradum,  hoc  certe  in  eo  habet  causam,  quod  nostri 
medici  nunc  acriori  studio  naturae  vires  in  omnibus  rebus 
accuratius  cognoscere,  naturae  medicatricis  effectus  ibi,  ubi 
organismus  in  periculo  versatur,  diligentius  observare  dant 
operam,  et  hos  ipsos  effectus,  quasi  leges  non  violandas  in 
exercenda  arte  medica  sibi  praescribunt.  Progressus,  maximi, 
quos  novissimis  temporibus  scientiae  naturales  fecerunt,  qui 
ipsi  in  pertractanda  anatomia,  physiologia,  chemia  patholo- 
gica elucent,  etiam  practicas  artis  medicae  scientias  debent 
incitare,  ne  regrediantur,  sed  potius  ut  eandem  viam,  qua 
iis  litterae  illae  praelucent,  strenue  persequantur:  ut  eo,  quod 
istae  praebent,  prudenter  utantur  et  altera  etiam  parte  illis 
scientiis  id,  quod  solum  iq  observandis  conciliatur  aegrotis, 
praebeant,  quod  tamen  ad  leges  naturae  illustrandas  et  co- 
gnoscendas maximi  aestimandum  est  momenti. 

Quare  experientia  summum  in  arte  medica  principium 
habenda,  in  ea  omnes  artis  medicae  rami  radices  habent,  et 

medicos  tantum,  qui  illam  sequuntur,  fortuna  adjuvat.  Ita 
naturam  observandi  et  sanam  et  aegrotam  unicam  rationem 
esse  oportet,  qua  observatione  nisus  medicus  vere  scientiam 
suam  auget  et  amplificat.  A natura  medici  semper  id  didi- 
cerunt, quod  scire  erat  necesse,  quod  iis  in  periculo  utile 
et  probatum  erat.  Natura  morbos  efficiendi  facultate,  sed 
etiam  morbos  comprimendi  ope,  iisque  medendi  et  sanationis 
processum  proferendi  est  praedita,  quare  observationi  ipsius 
hujus  naturae  morbis  medendi  rationis  medici  fortunam  in 
morbis  permultis  debent,  naturamque  imitati  id,  quod  sibi 
proposuerint,  assequuntur.  Exempla  ad  haec  demonstranda 
afferre  superfluum  est,  quia  medicina  et  chirurgia  eorum  sat 
multa  nobis  praebent. 

Prae  ceteris  vero  ars  obstetricia,  id,  quod  supra  protu- 
limus, demonstrare  et  illustrare  potest.  Ubi  res  in  eo  ver- 
santur, ut  novus  organismus  in  mundi  lucem  proferatur, 
magnae  naturae  vires  admirabiliter  agunt ; quin  etiam  difficul- 
tates maximas,  quae  partum  hominis  magnopere  videntur  im- 
pedire, natura  fere  nullo  negotio  vincit,  et  ibi  etiam,  ubi 
medicorum  opinio  falsa  interdum  et  temere  concepta  vitiosas 
et  obnoxias  aberrationes  a naturae  legibus  aeternis  conspicit, 
tamen  sunt  sapientes  ab  ipsa  ndtura  effecti  processus,  quibus 
propositum  suum  et  pro  matre  et  infante  tute  studet  assequi. 

Si  tamen  ulla  artis  obstetriciae  pars  principia  et  leges 
supra  memoratas  praecipue  sibi  vindicat  et  solum  via  deli- 
neata  vult  tractari,  haec  est  doctrina  de  graviditate  extrau- 
terina. Harum  graviditatum,  quae  non  saepe  animadversae, 
difficiles  cognitu  sed  plerumque  exitu  sunt  infelici,  quaeque 
accurate  observata  medici  attentionem  semper  requirit  et  ubi, 

ut  in  his  morbis  secundum  rei  naturam,  ex  propria  experien- 
tia non  semper  possumus  discere,  in  aliorum  experientia  nisi, 
ab  his  doceamur  oportet. 

Eo  majoris  momenti  sunt  ejusmodi  observationes,  quum 
naturae  studia  ex  illis  casibus,  a consuetis  tantopere  aberran- 
tibus , tamen  afferre  auxilia  cognoscamus ; illae  ipsae  sunt, 
quae  optimam  agendi  rationem  nos  doceant,  et  quidem  prae- 
cipue in  graviditate  extrauterina,  ubi  duplicem  curandi  rationem 
inire  possumus,  vel  ejusmodi  casus  naturae  permittendi  vel 
arte  nostra  adjuvandi,  utraque  ratione  saepe  solum  a medici 
auctoritate  dependente,  ut  illum  nec  propter  neglectam  nec 
propter  exercitam  operationem  vituperari  liceat. 


Operae  est  pretium  et  a proposito  nostro  haud  alienum, 
nonnulla,  priusquam  de  gr.  extr.  ipsa  disseramus,  de  physio- 
logicis conceptionis  ejusdemque  loci  perscrutationibus  recen- 
tioris  aetatis  praemittere. 

Nullo  modo  licet  dubitare,  quin  conceptio  animalis  non 
solum  quadam  incerta  organismi  virilis  in  muliebrem  vi,  sed 
potius  concreto  virilis  cum  muliebri  germine  contactu  perficia- 
tur, quocunque  loco  conceptio  consequatur. 

Quod  foecundationes  artificiales  demonstrant,  quae  in  ani- 
malibus gelido  sanguine  praeditis  tum  etiam  perfici  possunt, 
postquam  animalia  virilia,  e quibus  semen  est  captum,  non- 
nullis horis  ante  sunt  mortua.  — Secundum  recentiores  dis- 
quisitiones, ut  foecunda  sequatur  conceptio,  sperma  virile  cum 
vesicula  Graafiana  in  mulieris  ovario  sita  conjunctissime  coire 

est  necesse,  quem  contactum  non  in  uteri  cavo,  vel  in  tubae 
canali,  jed  ad  tubae  fimbrias  in  ipso  ovario  et  sic  quidem  per- 
fici, ut  sperma  tubae  tunicae  mucosae  fimbriis  ex  utero  in 
orificium  abdominale  moveatur  et  ita  ovula  Graafiana  ovarii 
contingat,  veri  est  simillimum. 

De  hoc  tanto  minus  est  dubitandum,  quoniam  illud  ob- 
servationes et  experimenta  in  animalibus  facta  firmant,  prae- 
sertim quum  horis  aliquot  post  coitum  praeterlapsis  per  mi- 
croscopium  spermatozoa  in  tuba  decurrente  usque  ad  ejus 
fimbrias  et  in  ipso  ovario  sint  reperta,  ut  observationes  Bi- 
schoffii  docent. 

Foecundatio  ergo  propria  in  ipso  ovario  perficitur,  tum 
ovula  ibi  foecundata  a tubae  fimbriis  excepta  per  tubae  cana- 
lem in  uteri  cavum  perducuntur,  ubi  conformationi  et  explica- 
tioni suae  uberrimum  inveniunt  solum.  Hoc  modo  consueta 
et  naturae  legibus  maxime  respondens  existit  gravid.  uterina. 

Quum  vero  causis  diversis  hic  conceptionis  decursus 
impediatur,  quibus  fit  causis,  ut  ovulum  foecundatum  non  re- 
cipiatur in  uteri  cavum  ac  ne  in  tubam  quidem  perveniat, 
sed  in  alio  quopiam  loco  subsistat  ibique  evolvatur,  saepe  non 
graviditas  existit  uterina,  sed  extrauterina.  Prout  ergo  ocu- 
lum evolvatur  in  ipso  ovario,  vel  in  abdominis  cavum  illapsum 
ifii  maturetur,  vel  in  tubae  canali  subsistat,  vel  e tubae  ori- 
tficio  uterino  canali  menstruoso  in  uteri  substantiam  perveniat, 
secundum  partes  anatomicas  gravid.  nominatur  ovaria,  abdomi- 
nalis, tubaria,  tubo  - uterina  vel  interstitialis.  Quae  gravid. 
extrauterinae  jam  demonstrant,  ovula  non  solum  in  utero,  sed 
quoque  etiam  alio  organismi  materni  loco  maturari. 

Observationes  de  gravid.  extr.  in  animalibus  vertebratis 

non  sunt  rarae,  et  in  omnibus  possunt  secundum  partium 
genitalium  naturam  et  locum  conceptionis  existere,  si  exceperis 
amphibia  nuda  et  pisces,  quum  apud  eos  ovulum  jam  ante 
coitum  ab  ovario  solutum  extra  organismum  foecundelur. 

Si  rationem  habemus  loci  conceptionis  animalium  verte- 
bratorum, istam  tribus  diversis  locis  perfici  posse  inveniemus: 
conceptio  enim  vel  perficitur  extra  organismi  materni  fines, 
ut  apud  pisces  et  nuda  amphibia;  vel  in  ipso  ovario,  ut  apud 
mammalia  et  hominem,  quod  gravid.  extr.  praesertim  abdomi- 
nales demonstrant;  tertio  denique  loco  fit  conceptio  interdum 
apud  aves  in  organo  illo,  quod  ovula  ab  ovario  in  uterum 
deducit,  h.  e.  in  tuba  Fallopii.  — Num  hoc  ultimum  genus 
foecundationis  in  tuba  apud  homines  etiam  existere  possit, 
nescimus ; ovulum  humanum  vero  fere  semper  in  ovario  foecun- 
dari,  id  etiam  ex  observationibus  B i schoff  i i,  qui  spermatozoa 
ad  tubae  fimbrias  et  in  ipso  ovario  reperit,  sequi  videtur. 

Nonnullis  tunicae  deciduae  in  utero  cavo  ortus  in  gravid. 
extrauterinis  mirabilis  videbatur,  quamvis  hoc  non  sit  mirum. 

Decidua  enim,  quae  prope  semper  in  utero  in  gr.  extr. 
invenitur,  jam  oritur,  priusquam  ovulum  in  ipsum  uterum  per- 
venit, etenim  est  tunica  lymphatica  ex  uteri  substantia  inter 
ejus  villos  amplificatos  et  vasculosos  exsudata,  et  gignitur  de- 
cidua ex  adaucta  vitalitate  et  excitatione  partium  genitalium 
post  coitum  turgescentium,  ac  praecipue  evadit  conceptione 
effecta.  Ut  jam  dixi,  solum  ab  uteri  pariete  gignitur,  sed 
non  ab  ovulo,  ut  autores  quidem  contendunt,  quia  jam  pror-j 
sus  exculta,  priusquam  ovulum  in  uterum  pervenit.  Postremo 
quaedam  de  modo,  quo  fiat  ,cohaesio,  nutritio  atque  evolutiojl 
ovuli  humani  in  gravid.  extrauterina  nobis  sunt  proferenda. ij 

Simili  et  eadem  ratione,  qua  fit  cohaesio  ovuli  cum  utero 
ovillum  foecundatum  quoque  etiam  alio  loco  materni  organi- 
smi, in  tuba,  ovario,  abdominis  cavo  aliisque  Brganis,  quo  per^- 
veniat,  affigi  et  nutriri  potest. 

Constat  enim  quaque  irritatione  in  intestinis  et  omnino 
in  omnibus  partibus  vivis  organicis  succorum  affluxum  et 
vasorum  vitalitatem  majorem  existere;  quare  fit,  ut  hoc  modo 
facillime  partes  organicae  exsudato  facto  secum  conglutinentur 
et  ita  deinde  concrescant,  ut  alterius  partis  vasa  cum  vasis 
alterius  se  conjungant.  Eadem  etiam  docept  exempla  multa 
chirurgiae  plasticae,  praesertim  artis  rhinoplasticae. 

Quando  ovulum  foecundatum  quadam  causa  non  perve- 
nit in  uteri  cavum,  sed  in  alium  locum,  ibi  etiam  secundum 
suam  vitalitatem  yasa  dimittit  in  partes  vicinas  maternas  et 
lympha  exsudata  nascitur  tunica  deciduae  uteri  simillima:  quo 
fit,  ut  ovulum  adhaerescat  et  nutriatur  eodem  modo  atque 
in  utero  ipso.  Ut  autem  ovulum  pervenit  in  locum,  qui  evo- 
lutioni ejus  et  nutritioni  non  majora  offert  impedimenta,  tum 
etiam  posteriore  graviditatis  decursu  ex  illo  exsudata  lympha 
deinceps  adaucta  fit  placenta.  Quum  vero  plerumque  in  gra- 
viditate extr.  ovuli  nutritio  et  evolutio  minus  perfecte  possit 
fieri,  non  mirum  est  plurimos  foetus  extrauterinos  non  solum 
mendosos  et  imperfectos  nasci,  sed  etiam  saepius  monstri 
imaginem  prae  se  ferre,  praesertim  quum  foetus  in  tuba  vel 
ovario  spatio  angustiori  evolveretur. 


Quum  ergo  ovulum  Graafianum  evolvendum  usque  in 
uteri  cavum  non  pervenit,  sed  alibi  haerescit  ibique  evolvitur, 

hunc  statum  secundum  rei  naturam  graviditatem  nominamus 
extrauterinum. 

Graviditas  extrauterina  rursus,  duce  Josephi,  dividi 
potest  in  primariam  et  secundariam,  vel  in  veram  et  spuriam. 
Primariam  appellamus,  si  embryon  variis  impedimentis  impli- 
citum, priusquam  venit  in  uteri  cavum,  yel  ovario  vel  tubae 
Fallo  pii  inhaerescit,  vel  ab  ovario  in  abdominis  cavum  de- 
labitur  ibique  capit  sua  incrementa.  Secundariam  vero  vocamus 
gravid.  extraut.,  quando  embryon,  quod  antea  in  utero  accre- 
verat, processu  quodam  pathologico,  v.  c.  ruptura  uteri,  ab- 
scessu etc.,  in  organon  vicinum,  in  vesicam  urinariam,  intesti- 
num rectum,  vaginam  demittitur,  et  deinde  per  vicinas  partes 
molles,  per  ventris  parietes,  per  umbilicum  directe  extus 
pergit.  Proinde  gravid.  extr.  primaria  est  quadruplex,  nempe 
abdominalis  ovaria,  tubaria , tubo -uterina,  et  graviditas  extr. 

secundaria  est  triplex;  foetus  enim  vel  in  ipso  utero,  vel  in 

\ 

tuba,  vel  in  ovario  aut  in  uteri  substantia  formatus,  pervenit 
ruptura  partium  in  aliam  quandam  abdominis  cavitatem , et  in 
abdomen  quidem  ipsum,  vel  in  vaginam,  vel  in  vesicam  uri- 
nariam. 

Quum  tantum  gravidit.  extr.  primariae  proprie  gr.  extr. 
sint  nominandae,  nos  volumus  excusatos , quod  secundariis 
neglectis  solum  primarias  accuratius  perlustrabimus. 


DIAGNOSIS  GRAVIDITATIS  EXTRAUTERINAE  IN  GENERE. 

Quamvis  medici  priorum  saeculorum  multa  jam  in  digno- 
scenda graviditate  extrauterina  praestarent,  tamen  nostra  de- 

mum  aetate  in  hac  re  plurima  firmata  et  proprie  diagnosis 
gr.  extr.  initium  est  constitutum. 

Primus  Heim,  medicus  ille  praeclarissimus,  tales  gra- 
viditates multas  expertus  ex  observationum  magno  numero 
ordinem  symptomatum  satis  completum  composuit,  quo  primum 
diagnosis  fundamentum  firmum  jecit. 

Sine  dubio  neminem  magnas  difficultates , quae  nobis  in 
.dignoscendis  gr.  extr.  obstant,  fugiant  et  quisque  concedat, 
graviditatem  extrauterinam  dignoscere  multo  esse  difficilius, 
quam  gr.  uterinam,  licet  etiam  posteriorem  certe  in  primis 
gravid.  periodis  manifesto  cognoscere  nondum  possimus.  Eo 
pluris  vero  certa  gr.  extr.  diagnosis  est  aestimanda , quum 
sine  illa  nihil  grave  in  cura,  praesertim  non  operationem  sus- 
cipere liceat.  Quamvis  autem  recentioribus  temporibus  multi 
medici  praestantissimi,  praesertim  Heim,  multa  in  definiendis 
signis  praestiterint,  tamen  signis  diagnosticis  hucusque  notis  nec 
graviditatem  extrauterinam  in  universum,  et  multo  minus  sin- 
gulas ejusdem  species  prorsus  certo  cognoscere  possumus. 

Discernenda  ergo  est  diagnosis  graviditatis  extrauterinae 
in  universum,  a diagnosi  singularum  specierum,  ut  graviditatis 
ovariae,  tubariae  etc. , cujus  alterius  in  eruendis  illis  specie- 
bus  rationem  habebimus. 

Signorum  diagnosticorum  numerus  quamquam  haud  par- 
vus est  nominandus,  tamen  ista  reformanda  et  corrigenda  sunt 
eo  magis,  quod  vitium  in  diagnosi  factum,  et  propter  neglecta 
idonea  auxilia,  et  propter  falsam  et  perniciosam  curae  ra- 
tionem, maximam  in  vitam  et  valetudinem  gravidae  vim 
habet. 

1 Jt os  ephi  (1),  (JUi  de  graviditate  extr.  peculiarem  scri- 
psit libellum  signa  diagnostica  gravid.  extr.  in  universum  dis- 
tribuit in  incerta  et  certa;  illa  quidegi  nuncupantur  haec: 

1)  Defectus  aut  irregularis  mensium  fluxus  et  eorum  loco 
interdum  secessus  humoris  mucosi,  atro-sanguinei. 

2)  Compluria  morbosa,  gravid.  uterinam  non  comitata 
symptomata,  ut  dolores  vehementes  regionis  sacrae  et  umbili- 
calis, saepius  alvi  dejiciendae  studium,  colica  frequens,  ventris 
tensio,  febriculae  irregulares,  lipothymiae,  respiratio  maxime 
anxia. 

3)  Mammarum  intumescentia  in  primis  graviditatis  mensi- 
bus, quae  quidem  post  ea  rursus  collabuntur  et  vacuefiunt. 

Interdum  tamen  secundum  Josephi  aliosque  mammae 
lacte  impletae  erant,  quod  rursus  foetu  mortuo  disparebat. 

4)  Tumor,  praecipue  regionis  umbilicalis  vel  alterutrius 
lateris,  irregularis,  molestissimus  et  plerumque  dolens,  qui 
paulatim  quidem,  sed  typo  non  tam  regulari,  quam  in  gravid. 
Uterina  increvit. 

5)  Uterus  justo  quidem  major,  sed  non  consentaneus 
graviditatis  periodo  et  ventris  intumescentiae. 

6)  Uterus  interdum  justo  profundius  situs,  modo  ad  latus 
dimotus,  modo  in  situ  horizontali,  saepius  sentiri  nequit. 

7)  Yani  dolores  ad  partum,  conjuncti  plerumque  dolori- 
bus ventris  vehementissimis,  quos  interdum  sanguinis  profluxus 
comitatur.  Mirum  videtur,  ait  Josephi,  in  omnibus  hucus- 
que observatis  gravid*  extr.  decem  graviditatis  mensibus  prae- 


(1)  W.  Josephi,  liber  d.  Schwang.  ausserhalb  d.  G.  Rostock 
1803. 

terlapsis,  regulares  ad  partum  dolores  accedere,  quasi  adesset 
gr.  uterina. 

Inter  certa  gr.  extr.  signa  numerat  Josephi  haec: 

1)  Si  uterus,  praegressa  gravid.  uterina  et  foetu  per  so- 
litas vias  non  excusso,  rursus  decrescit,  ventris  vero  intumes- 
centia , forma  mutata  et  accedentibus  variis  symptomatibus 
persistit;  quo  foetum  ruptura  uteri  in  alium  locum  decidisse 
et  sic  gr.  extr.  secundariam  ortam  esse  constat. 

2)  Si  uterum  vacuum  esse  constat  et  tamen  infantis  mo- 
tus in  tumore  sentiuntur,  qui  saepe  vehementes  inferunt  do- 
lores. 

4)  Si  foetus  per  externa  ventris  tegumenta,  per  intestb- 
num  rectum,  aut  vaginam,  aut  vesicam  urinariam  sentiri 
potest. 

5)  Si  humores  foetidi,  ossa  vel  aliae  foetus  partes  per 
anum,  vaginam  aut  per  externa  in  abdomine  exorta  ulcera 
decedunt. 

Ab  Heim  (1),  qui  complures  gr.  extr.,  praecipue  gr. 
tubarias  observabat,  haec  in  gr.  extr.  symptomata  adesse  di- 
cuntur : 

1)  Dolores  ad  partum  vani,  qui  ante  tertiam  et  quartam 
hebdomadem  periodis  modo  longioribus , modo  brevioribus 
existunt,  et  interdum  per  paucas  horas  persistunt  et  plus  mi- 
nusve  sunt  acerbi. 

2)  Cum  his  acerbioribus  doloribus  alvi  et  urinae  excre- 
tio  cessat. 

3)  Apparet  rubri  et  sanguinolenti  muci  fluxus  ex  vagina, 


(1)  Horn’ s Archiv  f.  med.  Erf.  1812.  T.  I,  §.  29. 

a tunica  decidua  soiuta  orti,  ut  Heim  credit.  Nonnullae  gra- 
vid.  extr.  sanguinis  effluxu  laborant. 

4)  Mulier  foetu  extr.  gravida,  praesertim  quum  gr. 
tubaria  adest,  in  eo  tantum  latere,  quo  situs  est  foetus,  cu- 
bare potest.  Huc  accedit,  ut  in  eodem  latere  saepe  loco 
parvo  circumscripto  dolorem  sentiat. 

5)  Proprius  gemendi  et  exclamandi  modus  propter  dolo- 
rum acerbitatem,  qui  in  aliis  doloribus  nunquam  auditur  et 
SOli  gr.  extr.  est  proprium  sign.  pathognomonicum. 

6)  Proprius  corporis  habitus  et  propria  oris  lineamenta, 
quae  hac  ratione  haud  facile  in  morbis  aliis  apparent. 

Postea  apponit  Heim:  si  complura  horum  symptomatum 
in  muliere  gravida  animadvertimus,  praesertim  cum  haec  antea, 
deficientibus  his  symptomatibus,  jam  pepererit,  gravid.  extr. 
jure  statuere  liceat.  Interdum  mihi,  Heim  inquit,  dolores 
illi  moliminibus  ad  partum  simillimi,  proprius  ille  gemendi  et 
exclamandi  modus  et  corporis  motus  hucusque  satisfecerunt, 
ut  in  diagnosi  non  fallerer,  et  quemque,  qui  semel  talem  gra- 
vidam adspexit  et  audivit,  alias  non  esse  erraturum  esse  pro 
certo  habeo. 

Postremo  aetatis  recentissimae  medicum  illustrissimum 
Kilian  (1)  in  eruendis  gr.  extr.  signis  diagnosticis  consula- 
mus. Haec  ab  eo  signa  proferuntur  certiora  in  diagnosi: 

1)  Abdominis  intumescentia,  quae  plerumque,  sed  non 
semper  est  diversa  ab  illa,  quae  in  gr.  uterina  animadvertitur, 


(1)  Kilian,  Geburtslehre  von  Seiten  der  Wissenschaft  und 
Kunst.  1839. 

magisque  in  regione  umbilicali  et  scrobiculo  cordis  apparet,  at 
pertinet  ad  regionem  hypochondriacam. 

2)  Porro  infantis  motus,  qui  a muliere  in  Universum 
quasi  corpus  alienum  gravis  ponderis,  alio  modo  aliisque  locis 
quam  in  gr.  uterina  sentiuntur. 

3)  Totius  graviditatis  decursus  certe  veri/  morbi  imaginem 
prae  se  fert*  mulieres  scilicet  aegrotant,  febriculis  afficiun- 
tur etc. 

4)  Primo  et  secundo  mense,  praesertim  in  graviditate 
tubaria,  dolores  proprii  in  profundioribus  pelvis  regionibus 
existunt,  qui  mulierem  maxime  pruriant,  ejusdemque  physio- 
gnomiae  patbognomonicam  praebent  notam. 

5)  Nonnunquam  sanguis  ater,  mucosus  e vagina  decedit, 
praecipue  in  gravid;  tubaria. 

6)  Mulier  in  eo  tantum  latere  commode  potest  cubare, 
ubi  ovarium  vel  tuba,  in  qua  foetus  haeret,  est  sita. 

7)  Dolores  moliminibus  ad  partum  similes  ante  hebdoma- 
dem  tertiam  vel  quartam  accedunt  et  subinde  redeunt. 

8)  Metamorphoses  uteri  ejusque  portionis  vaginalis  non 
iis,  quae  in  graviditate  apparent  uterina,  respondent. 

9)  Mammae  languescunt,  aut  quidem  lac,  quo  erant  im- 
pletae, rursus  amittunt; 

10)  Exploratione  externa  vel  per  anum  vel  per  vaginam 
foetus  locis  aliis  invenitur  et  uterus  vacuefactus. 

Ovillum  foecundatum  extra  uterum  inhaerere  et  incre- 
menta sua  capere  nonnullis  diagnosi  secundis  casibus,  existen- 
tibus  nimirum  consuetis  graviditatis  signis,  deficientibus  vero 
illis  signis  respondentibus  mutationibus  in  partibus  genitalibus, 
praecipue  uteri  portionis  vaginalis  et  mammarum,  haud  magna 

opera  dignoscitur.  Initio  quidem  in  hoc  utroque  organo  viva 
existit  reactio,  uteri  parietes  turgescunt,  inprimis  portio  vagi- 
nalis, uteri  orificium  a digito  explorante  attingi  potest,  mam- 
mae saepe  velociter  turgescentes  mature  lacte  implentur;  haec 
autem  symptomata  non  persistunt,  sed  evanescunt  et  redeunt, 
et  eo  quidem  modo,  ut  medicus  explorandi  experiens  mox  sibi 
persuadeat,  mulierem  gravidam  foetum  non  in  utero  ferre. 
Sed  hanc  diagnosin  tantum  post  frequentem  et  satis  accura- 
tam observationem  et  explorationem  constituere  licet. 

Saepius  tamen  casus  tales  graviditatis  extrauterinae  dia- 
gnosin non  ita  sublevant,  nam  non  raro  difficultates  maximae 
nobis  in  dignoscendo  obstant.  Quamvis  vero  plerumque  in 
gravid.  extrauterina  molestiae  justo  acerbiores,  quin  morbosae 
adsint,  plerumque  signa  illa  supra  memorata,  ut  mutatio  por- 
tionis vaginalis,  forma  gravidi  ventris,  inconsuetus  infantis  mo- 
tus in  locis  inconsuetis,  facies  dolorosa,  dolores  ad  partum 
mature  existentes,  clamor  ille  gravidae  pathognomonicus,  in- 
veniantur : tamen  omnia  haec  signa  ad  certam  diagnosin  gr.  extr. 
nobis  non  satisfaciunt,  quum  morbi  mulierum  existant,  quos 
haec  signa  plus  minusve  comitantur.  Ut  certius  de  gr.  extr. 
concludere  possimus,  una  tantum  via  est  incedendum,  quae 
tamen  nonnisi  graviditate  jam  satis  progressa  nobis  patet;  ex- 
plorandum scilicet,  num  certe  adsit  foetus  et  uterus  prorsus 
sit  vacuus.  De  primo  certior  fies,  cum  infantis  partes  clare 
cognoveris,  cordis  foetalis  ictum  vel  placentae  circulationem 
audiveris;  deinde  etiam  quando  infantes  partes  per  abscessum 
abdominis,  intestini  recti,  vel  vaginae  efferantur.  — De  utero 
vacuo  vero  optime  nobis  persuadetur,  exploratione  per  vagi- 

nam  et  rectum  accurate  facta,  et  uteri  cavo  per  specillum  ex- 
plorato, quod  ultimum  refugium  certissimum  nobis  restat. 

DE  GRAVIDITATE  TURBARIA. 

Inter  omnes  graviditates  extrauterinas  tubaria  frequen- 
tissime est  observata.  Josephi  earum  jam  exempla  numerat 
septuaginta,  et  simul  earum  etiam  plura  existere,  plerumque 
autem  has  gr.  tub.  pro  gr.  abdominalibus  habitas  esse,  arbi- 
tratur. Ac  sine  dubio  multo  saepius  haec  gravid.  esset  ob- 
servata , si  omnibus  temporibus  medicis  obductio  mulierum 
obscuris  symptomatibus  mortuarum  fuisset  permissa.  Atque, 
si  ad  formam,  situm  et  functiones  physiologicas  tubae  Fallo- 
pii  animum  advertimus,  cur  inter  gr.  extr.  tubaria  frequen- 
tissime oriatur,  intelligimus : facillime  enim  accidere  potest,  ut 
foetus  non  usque  in  uteri  cavum  perveniat,  sed  in  via  sub- 
sistat et  in  tuba  incrementa  sua  capiat.  Sicut  vero  de  caus- 
sis gravid.  extr.  in  universum  paucissima  tantum  asseverare 
possumus,  sic  quoque  praesertim  de  causis  gr.  tubariae.  Quod 
de  aetiologia  opinamur  et  scimus,  id  Josephi  in  libro  suo, 
supra  jam  memorato,  optime  collegit,  has  praecipuas  gr.  tu- 
bariae causas  tradens: 

1)  Quum  foetus  non  statim,  conceptione  facta,  perveniat 
in  uterum,  sed  paulatim,  facile  fieri  potest,  ut  haec  mora  at- 
que ovuli  per  tubae  canalem  transitus  praebeant  causam,  ut 
ovulum  in  tuba  haerescat. 

2)  Multo  magis  idem  est  timendum,  si  haec  organa  vi 
sua  vitali  sunt  privata,  si  eorum  contractiones  sunt  inaequales 
et  spasticae^  quo  fit,  ut  oriantur  constrictiones,  quae  ovulum 

incarcerant  et  ejus  adhaesionem  per  lympham  exsudatam  effi- 
ciunt. Quas  tubae  functiones  physiologicas,  potissimum  ter- 
rore, timore,  anxietate,  praesertim  paulo  post  conceptionem 
impeditas  gr.  tubariae  causam  esse  verisimillimum  videtur. 

3)  Haud  raro  tubam  situm  irregularem,  structuram  vitio- 
sam habere,  sicut  etiam  orificium  tubae  uterinum  justo  angus- 
tius, aut  tubam  ovuli  volumini  non  consentaneam,  interdum 
nimis  tortuosam  et  inaequalem  ac  nimis  longam  esse,  saepius 
est  observatum,  quibus  fit  causis,  ut  ovuli  transitus  valde 
praepediatur. 

4)  Si  tuba  post  conceptionem  clauditur,  antequam  embryon 
ad  uterum  pervenerit. 

5)  Si  tubae  orificium  uterinum  coaluit  per  lympham  ex- 
sudatam. 

6)  Si  tuba  cum  vicinis  organorum  partibus  coaluit,  aut 
ejus  callositas  ac  varices  ovuli  transitum  et  tubae  vim  peristal- 
ticam  impediunt. 

7)  Si  interiora  tubae  epithelio  privata,  arida  vel  modo 
aliquo  sunt  obstructa. 

8)  Ubi  tubae  vicinis  partibus  comprimuntur. 

9)  Excessus  in  coitu,  praecipue  paulo  post  puerpe- 
rium. 

10)  Denique  refrigerium  vel  inter  vel  post  coitum  occa- 
sionem praebere  posse  gr.  tubariae  et  verisimile. 

Praeterea  multae  causae  aliae,  memoratis  simillimae,  ex- 
istunt,  quae  ovuli  transitum  in  uterum  prohibere  possint  et  ea 
de  causa  gravid.  tubariam  efficiant. 

Quod  ad  symptomata  gravid.  tub.  pertinet,  haec  Heim, 
qui  plures  ejusmodi  casus  observaverat,  accurate  collegit,  quare 

eum  etiam  in  enumerandis  gr.  tub.  signis  sequi  volumus.  Quo 
maturius  post  conceptionem  dolores  illi  memorati  apparent,  eo 
majore  jure  gr.  tub.  adesse  concludere  licet;  plerumque  hoc 
jam  post  primum  gr.  fnensem  evenit.  Quo  longius  gr.  tub. 
perstitit,  eo  citius,  tuba  rupta,  mors  sequitur.  Quamvis  in 
abdomine  dolores  efficiantur,  acerbissimum  tamen  dolorem  in 
profunda  pelvi  mulieres  sentiunt;  gravida  in  eo  solum  latere, 
quo  foetus  est  situs,  cubare  potest.  Graviditas  tubaria  amplius 
menses  duos  persistere  nequit,  quum  tuba  secundum  ipsius 
structuram  adeo  extendi  non  possit. 

Porro  plerumque  in  regione  inguinali  per  explorationem 
externam,  perscrutatione  per  anum  facta  latus  versus  tumor 
circumscriptus,  dolorosus  sentiri  potest,  et  quidem  fere  sem- 
per  in  latere  sinistro.  Heim  gr.  tub.  solum  in  tuba  sinistra 
se  observavisse  narrat,  quod  tamen  Czihak,  qui  ipse  gr. 
tub.  dextri  lateris  vidit,  negat.  Praeter  signa  illa  diagnostica 
Schmidtmueller  etiam  tensionem  abdominis  paulatim  ad- 
auctam in  regione  gravidae  tubae,  et  dolorem  in  regione 
lumbali  ejusdem  lateris  observabat,  quem  magna  virium  de- 
bilitas et  interdum  hemiplegia  comitabatur.  Josephi  denique 
etiam  alvi  frequentem  obstructionem  et  signa  consueta,  ut 
iipothymias,  febris  impetus  crebros  affert. 

Quamvis  vero  symptomatum  numerum  sat  magnum  ha- 
beamus, tamen  saepius  omnia  haec  signa  nos  deserunt,  prae- 
sertim quando,  ut  saepius  fit,  gravidae  primis  mensibus  de 
molestiis  nequaquam  queruntur;  et  sic  medicis  multis  evenit,  ut 
graviditatem  tubariam  tantum  per  cadaveris  sectionem  invenirent. 

Quod  ad  prognosin  et  exitum  gr.  tub.  pertinet,  sunt  hae 
gravid.  extr.  et  infanti  et  matri  plerumque  perniciosissimae. 

Embryon  enim  in  angusto  tubae  canali  evolvi  et  nutriri 
non  posse  elucet,  quare  unquam  foetum  in  tuba  esse  matura- 
tum vix  credi  potest.  Exitus  vero  gr.  tub.  matri  semper  est 
inimicissimus,  quum  foetus  non  emoritur,  sed  in  tuba  incre- 
menta capit.  Jam  sedes  foetus  perversa,  praeter  multas  mo- 
Testias  nervorum  irritatione  exortas,  viscerum  affectorum  fun- 
ctiones disturbat,  et  ita  non  solum  in  matris  valetudinem,  sed 
etiam  in  foetus  nutritionem  maxime  obnoxiam  habeat  vim,  ne- 
cesse  est.  Maximum  vero  periculum  ex  eo  gignitur,  quod 
embryon  via  liaturali  nasci  non  potest:  quare  saepius  ruptu- 
rae partium  internarum,  haemorrhagiae,  affectiones  nervosae 
perniciosissimae,  inflammationes,  praecipue  peritonaei  tales  ef- 
ficiunt turbationes,  quae  gravidis  certo  afferunt  mortem.  Ple- 
rumque gravidae  tiaemorrhagiis  internis,  ex  ruptura  tubae 
Fallopii  ortis,  succumbunt  et  fere  semper  quidem  mense 
primo  vel  secundo,  quum  eo  tempore  ovulum  tantopere  sit 
amplificatum,  ut  tubae  parietes  valde  jam  extensos  rumpi  sit 
necesse.  Quando  vero  ovulum  in  tuba  moritur,  quod  plerum- 
que evenire  videtur,  vel  mutatur  et  corrugatur,  vel  tegitur 
paulatim  tunica  membranacea  aut  cornea  calci  simili;  sed  tum 
etiam  priori  valetudine  gravida  non  gaudebit.  Interdum,  sed 
raro  natura  foetum  ex  tuba  dejicere  studet,  ut  in  casu,  quem 
Clark  e (Transactions  etc.)  narrat,  ubi  foetus  partes  per  ab- 
scessum, in  tuba  ortum,  expellebantur,  mater  tamen  ex  sup- 
puratione est  mortua. 

Gravid.  tub.  historias  diversas  accurate  descriptas  inve- 
nies in  Hornas  Archiv  f.  med.  Erf.  Jahrg.  1812.  T.  I. 
Schmitt,  Beob.  d.  K.  K.  medie,  cliir.  Josephsacademie  zu 
Wien.  T.  I.  1800.  Czihak,  diss.  de  gr.  extr.  Heidelberg, 

1824.  Carus,  z.  Lehre  von  Schwangerschaft  u.  Geburt. 

1.  u.  2.  Abth.  Leipzig,  1822  u.  folg. 

/ 


DE  GRAVIDITATE  OVARIA. 

Inter  rariores  gravid.  extr.  casus  ab  omnibus  auctoribus 
gr.  ovaria  numeratur.  Hac  in  gravid.  foetus  nondum  in  tu- 
bam receptus  in  ovario  haeret,  ibique  incrementa  et  nutri- 
menta capit. 

Quod  diagnosin  gr.  ovariae  attinet,  haec  omnium  est 
difficillima;  certo  numquam  cognosci  potest  et  tum  demum 
eam  exploratam  habere  licet,  si  gr.  extr.  in  universum  est  di- 
gnota , signa  vero  graviditatis  abdominalis  et  tubariae  de- 
sunt. 

Criteriorum  omnium,  jam  monet  Josephi  ne  ullum 
quidem  existit,  quod  in  dignoscenda  gr.  ovaria  magni  sit 
aestimandum,  nam  omnia  ea  criteria,  quae  in  diagnosi  gr. 
tubariae  sunt  allata,  in  hac  etiam  valent,  et  solum  locus  do- 
loris, motuumque  infantis  et  tumoris,  qui  hic  magis  rotundam 
habet  formam,  in  dignoscenda  gr.  ovaria  aliquantum  habet 
pretii. 

Jam  Heim  difficultatem  diagnosis  gravid.  ovariae  memorat 
et  praecipue  monet,  hanc  gr.  cum  tubaria  primo  secundoque 
mense  facillime  esse  permiscendam.  Praeterlapsis  vero  duo- 
bus mensibus,  ait  idem,  persistentibus  doloribus  ad  partum, 
praesertim  in  latere  sinistro,  in  profunda  pelvi,  et  ubi  post 
mensem  quartum  alterutrum  latus  intumescit,  tum  gravid,  ova- 
riam  adesse  ratiocinari  licet. 

De  aetiologia  hujus  gravid.  haud  plus  scimus,  quam  de 
aetiol.  gr.  tubariae.  Secundum  Josephi  auctoritatem,  omnia, 
quae  ovulum  diutius  in  ovario  retinent,  ita  ut  ovulum  vasa 
dimittere  eique  cohaerescere  possit,  causae  habendae  sunt. 

Huc  refert: 

1)  Si  externa  oyarii  tunica  justo  solidior  est,  aut  stru- 
cturam habet  vitiosam  et  morbosam , et  exempli  causa  scir- 
rhus,  hydatides  ovuli  in  tubam  aditum  prohibent. 

2)  Si  ovula  Graafiana  non  omnia  aequaliter  ex  tela  ova- 
rii cellulosa  prominent  et  ita  fit,  ut  yesicula  profunde  sita 
foecundetur;  quare  difficilius  a tubae  fimbriis  recipitur  et  sic 
diutius  in  ovario  commorata  ibi  affigi  potest. 

3)  Affectus  animi,  ut  terror,  timor,  aegritudo,  vel  inter 
vel  post  coitum,  nervorum  functiones  genitalium  muliebr.  tan- 
topere possunt v mutare,  ut  actiones  tubae  turbentur  ett  ovuli 
transitus  in  eandem  praepediatur. 

4)  Si  tubae  Fallopii  sunt  nimis  longae  vel  breves; 
quo  fit,  ut  ovarium  non  prorsus  assequi  vel  potius  non  satis 
amplecti  possint. 

5)  Si  tubae  cum  vicinis  partibus  contra  naturae  leges 
coaluerunt,  ita  ut  nec  libere  se  movere,  nec  suo  tempore 
ad  ovulum  recipiendum  erigi  possint. 

6)  Si  adest  morbosa  tubarum  structura,  si  spasmo  con- 
trahitur, vel  debilitata,  vel  exulcerata  est,  vel  aegrotat  ex- 
crescentiis , indurationibus , varicibus  etc. 

7)  Si  denique  tubae  fimbriae  desunt,  vel  sunt  nimis  bre- 
ves, vel  inter  se  coalitae,  aut  aliis  vitiis,  quominus  ovulum 
amplectendo  excipiant,  prohibentur. 

Ut  postremo  de  prognosi  et  exitu  gr.  ovariae  pauca 

afferamus,  prognosis  semper  nisi  foetus  emoriatur,  exsiccetur 
et  resorbeatur,  vel  ovarium  degeneretur,  pessima  est  habenda. 
Quum  enim  foetu  increscente  ovarium  ejusque  tegumenta 
paulatim  magis  magisque  extendantur,  tandem  fit,  ut  rumpa- 
tur; ejus  rupturam  vero  haemorrhagia  vehemens  in  abdomi- 
nis cavum  semper  sequitur  et  mors  sic  vitam  finit. 

Heim  monet  de  exitu  gr.  ovariae  haecce : qqo  plures 
menses  gr.  ov.  perstitit,  eo  citius,  foetus  receptaculo  rupto, 
mors  sequitur  et  vice  Versa.  Hoc  demonstrant  duae  obser- 
vationes; in  altero  quidem  casu,  in  gr.  ovaria  quinque  men- 
sium ruptura  ovarii  facta , mors  post  unam  horam  ingruit,  in 
altero  ruptura  hebdomade  sexta  facta,  gravida  post  horas 
septem  mortua  est.  Graviditati  ovariae,  si  embryon  primo 
tempore  emoritur,  gravidae  non  semper  succumbunt,  sed 
interdum  laborant  doloribus,  moliminibus  ad  partum  similibus 
et  valetudinem  priorem  non  prorsus  recuperant.  Ceterum  em- 
bryon ab  ovario  non  abrumpi  et  alio  loco  cohaerescere 
potest,  rupturam  enim  semper  matris  sequitur  mors. 

Historias  gr.  ovariae  accurate  descriptas  invenies  apud 
Heim  loc.  c.  Susewind  de  gr.  ovar.  Berlin,  1820.  J.  P. 
frank  de  cur.  K morb.  epitom.  Wien,  1820. 


DE  GRAVIDITATE  ABDOMINALI. 

Omnium  graviditatum  extr.  frequentissima  sine  dubio  gr. 
abd.  invenitur,  qua  in  re  omnes  etiam  auctores  consentiunt. 

Grav.  abd.  oritur,  si  conceptione  perfecta  ovulum  foe- 
cundatum  non  per  tubam  in  uterum  intrat,  sed  vel  statim 

vel  post  dies  nonnullos  in  abdominis  cavum  incidit,  et  secun- 
dum ipsius  vitalitatem  vasorumque  immissionem  in  partes  vi- 
cinas, ibi  incrementa  et  nutrimenta  capit. 

Haec  est  graviditas  abdominalis  primaria,  a gr.  abd. 
secund.  discernenda,  et  Josephi  jam  monet,  multas  gr.  abd. 
pro  primariis  habitas  esse,  quae  forte  ruptura  uteri  facta, 
vel  ovarii  vel  tubae,  et  ovuli  delapsu  in  abdomen  gr.  abd. 
secundariae  essent;  sed  rupturam,  opinor,  ovarii  et  tubae 
semper  matris  mors  sequi  debet,  ut  quidem  observationes 
inultae  demonstrant. 

Quod  ad  diagnosin  gr.  abd.  specialem,  attinet,  haec  inter 
gr.  extr.  minus  difficile  cognosci  potest.  Josephi  de  hac 
diagnosi  haecce  monet:  certa  symptomata  deesse  gr.  abd., 
qua  de  causa  haec  gr.  abd.  tantummodo  possit  cognosci,  si 
praesentibus  generalibus  gr.  extr.  signis,  sine  praegressa  uteri 
ruptura,  infantis  motus  magis  liberi  et  in  majore  circuitu  sen- 
tiantur, et  infantis  partes  non  tam  angusto  spatio,  ut  in  gr. 
tub.  vel  ovaria,  et  ventris  tumor  infantisque  motus  in  supe- 
riori ventr.  regione,  in  reg.  umbilicali  aut  in  hypochondriis 
animadvertantur:  quo  fiat,  ut  gravidae  respiratione  difficili, 

vomitu  frequenti  et  saepius  doloribus  colicis  laborent. 

H e i m in  dignoscenda  * gr.  abdominali  haec  affert : ven-  j 
tris  intumescentiam  esse  magis  aequalem , dolores  ad  partum 
multo  serius,  quam  in  gr.  tub.  et  ovaria  accedere,  et  magis 
in  externis  abdominis  integumentis  sentiri.  Ceterum  posse 
ovulum  affigi  in  gr.  abd.  modo  in  superiori  vel  inferiori, 
modo  in  sinistra  vel  dextra  parte,  quod  fiat  motu  intestino- 
rum peristaltico. 

Nuper  K ili  an  de  diagnosi  gr.  abd.  speciali  haec  pro- 

posuit:  gr.  abd.  est  statuenda,  si  signa  certa  foetus  vivi  et 
simul  signa  gr.  extr.  invenimus;  si  plerumque  infantis  corpus 
facilius,  partesque  ejus  et  motus  manifestius  sentimus,  quam 
foetu  in  utero  sito;  si  mulier  non  tam  gravibus  afficitur  mo- 
liminibus, et  denique  dolores,  iis  ad  partum  similes,  paulatim 
et  post  longum  tempus  accedunt. 

In  universum  contendere  licet,  tum  gr.  abdominalem  esse 
ponendam,  si  symptomata  generalia  gr.  extr.,  quae  supra 
memoravimus,  adsunt,  illa  vero  signa,  quae  praecipue  gr. 
tub.  vel  ovariam  indicant,  desunt. 

Quod  aetiologiam  attinet  gr.  abdominalis , ad  ejusdem 
causas  referenda  sunt  omnia  tub.  Fallo  pii  et  ovarii  vitia, 
eaque  quae  introitum  ovuli  in  tubam  prohibent,  vel  efficiunt, 
ut  illud  ab  ovario  in  abdomen  incidat.  Certiores  de  aetiolo- 
gia hujus  gr.  non  magis,  quam  de  illa  gr.  aliarum  extr.  huc- 
usque sumus  facti. 

Ovulum  in  gr.  abd.  multis  affigi  locis  in  abdomine  omnes 
observationes  illustrant;  plerumque  placenta  in  mesenterio  vel 
quapiam  tractus  intestinalis  parte  adhaerescit,  interdum  vero 
etiam  cum  mesocolo,  ventriculo,  peritonaeo,  utero,  tuba,  lig. 
uteri  lato,  et  saepe  cum  partibus  cohaeret  pluribus. 

Graviditas  abd.  inter  omnes  gr.  extraut.  prognosin  mi- 
nus malam  facere  nobis  concedit,  quum  casus  multi  inno- 
tuerint, naturam  ipsam  medicatricem  faustum  creavisse  exitum, 
quo,  licet  embryon  sit  mortuum,  tamen  mater  salva  aut  qui- 
dem sine  majori  valetudinis  detrimento  evasit. 

Quin  etiam  mulieres  nonnullas  constat  non  solum  per 
plures  annos  foetu  Abdominali  fuisse  gravidas  et  satis  bona 

gavisas  valetudine,  sed  etiam  hoc  tempore  foetu  uterino 
fuisse  gravidas  et  feliciter  peperisse. 

Porro  gr.  abdominalis,  si  ovulum  non  primo  tempore 
moritur,  quod  plerumque  propter  situm  ejus  praeternaturalem 
fit,  sed  in  abdominis  parte  quadam  affigitur  ibique  nutritur, 
triplici  modo  finiri  potest.  Tum  enim  aut  mater  in  gravidi- 
tate propter  rupturam  organi  cujusdam  et  haemorrhagiam  mo- 
ritur, aut  foetus  mortuus  in  lithopaedion  mutatur  et  per  mul- 
tos annos  perferri  potest,  aut  denique  natura  foetum  per 
abscessum  in  externis  tegumentis  ortum  emittit.  Plerumque 
tamen  mulierem  foetu  abdominali  gravidam  obire  non  admi- 
randum est,  quum  per  multas  causas  efficiatur,  ut  vita  mu- 
lieris in  summa  veniat  pericula;  inter  has  causas  praecipue 
dolores  illi  vehementes  ad  partum,  qui  semper  accedunt,  in- 
flammationes et  suppurationes  partium  nobilium  per  foetus 
adhaesionem  et  motus  ortae,  turbationes  actionum  intestinorum 
et  prae  ceteris  haemorrhagiae  internae  per  foetum  abscissum, 
ortae  , numerari  debent.  Multo  felicior  matri  exitus  est  alter, 
foetus  mortui  mutatio  in  lithopaedion.  Quando  enim  seriori 
graviditatis  tempore  foetus  emoritur,  paulatim  exsiccatur,  cor- 
rugatur et  in  ossium  convolutum  mutatur,  quod  partim  libere 
inter  matris  organa,  partim  in  involucro  membranaceo  vel 
calci  simili  est  situm. 

Ut  jam  diximus,  in  hoc  exitu  saepe  matri  priorem  vale- 
tudinem recuperare  potest,  et  exempla  non  desunt,  ubi  etiam 
mulieres  tali  lithopaedio  gravidae  denuo  viis  naturalibus  pe- 
perint.  Quod  ad  exitum  spectat  tertium,  praecipue  notandum 
est,  naturam  in  omnibus  gr.  abd.  speciebus  ferme  semper 
foetum  mortuum  eliminare  studere  et  diversis  quidem  viis. 

Partes  etenim  quae  foetum  circumdant,  inflammantur,  inflamma- 
tione in  suppurationem  exeunte  abscessus  oritur,  ex  quo  em- 
bryi  partes  eximuntur  aut  totaliter  aut  particulatim.  Expulsio 
haec  embryi  extrauterini  modo  ocius,  modo  serius  consequi- 
tur, et  oritur  quidem  abscessus  in  intestino,  ano,  vagina, 
vesica  urinaria,  umbilico,  aut  aliis  externis  abd.  regionibus. 
Saepissime  hac  ratione  ex  intestino  recto  foetum  decessisse, 
multae  docent  observationes,  sicut  tunc  plerumque  matrem  in- 
columen  evasisse. 

Casus  illi,  ubi  foetus  ex  abd.  cavo  per  intestina  crassa 
decedit,  ea  conditione  fieri  possunt,  ut  paries  intestini  inflam- 
matione et  suppuratione  perforetur:  pari  modo  oritur  gra- 
viditas vesicae  urinariae,  cujus  exemplum  praestantissimum  ob- 
servatum in  libro  supra  memorato  accurate  descripsit  Jo- 
s e p h i. 

DE  GRAVIDITATE  INTESTINALE 

Species  quarta  graviditatis  extr.  primariae  gravid.  inter- 
stitialis vel  uteri  substantiae  nominatur,  quae  nostro  saeculo 
primum  est  observata  et  descripta. 

Quod  illustris  Carus,  qui  plures  tales  gr.  conspicatus, 
optimas  de  iisdem  perscrutationes  fecit,  de  hac  gr.  refert, 
magni  aestimandum  et  quod  hoc  loco  memoremus  satis  est 
dignum. 

,,Hanc  graviditatem,  ait,  tubo -uterinam  appello,  quum 
verisimillimum  videatur,  eam  eo  oriri,  quod  ovulum  in  ea 
parte  tubae  cohaerescat,  quae  uteri  substantiam  perforat,  et 
quod  paulatim  accrescens  receptaculum  intra  uteri  tegumenta 
situm  extendat.u  Hanc  sententiam  probat  graviditatis  decur- 

sus,  qui  illi  gr.  tubariae,  ut  observationes  demonstrant,  est 
simillimus.  Tamen  facile  fieri  potest,  ut  propter  texturam 
spongiosam  et  cellulosam  uteri,  quae  cellularum  venosarum 
ostia  naturalia  in  uteri  cavum  exhibeat,  interdum  similes  cellu- 
lae in  tubam  influant  et  ovulum  suscipiant.  In  hoc  etiam  duo 
momenta  sunt  referenda,  primum  quidem  ovuli  receptaculum 
in  uteri  substantia  semper  sic  fieri  videri,  ut  prope  sub  tegu- 
mine peritonaeali  oriatur,  quod  factum  plerumque  ruptura  tam 
matura  receptaculi  demonstrat,  cujus  tamen  rei  causam  certio- 
rem me  afferre  non  posse  profiteor.  Deinde  rationem  haberi 
est  necesse,  orificii  tubae  uterini'  clausi;  ubi  enim  accipimus, 
tubam  jam  antea  fuisse  clausam  et  ea  de  causa  ovulum  in 
uteri  cavum  pervenire  non  potuisse,  hoc  factum  conceptionem 
sine  tactu  spermatis  materiali  probaret;  sin  vero  credimus, 
tubam  ante  conceptionem  prorsus  fuisse  apertam,  tum  in- 
tellectu est  difficile,  partim  qua  causa  ovulum  prope  ante  in- 
troitum in  uterum  prohiberi  possit,  partim  quo  modo  tam 
brevi  tempore  tubae  orificium  prorsus  queat  evanescere,  ut  ne 
vestigium  quidem  ejusdem  inveniatur. 

Breschet  non  dissimilem  tulit  sententiam:  tubae  prae- 
clusionem ait  plerumque  causam  esse  gravid.  intestinalis ; 
existunt  etiam,  addit  in  tubae  Fallo  pii  orificio  uterino  vaso- 
rum ostia,  quae  interdum  dilatata  ovulum  facile  prohibere  et 
recipere  possunt. 

Quod  prognosin  et  exitum  hujus  graviditatis  attinet,  haec, 
quum  ovulum  magis  magisque  accrescens,  tandem  rumpat 
receptaculum  suum  et  hanc  rupturam  semper  haemorrhagia 
interna  sequatur,  fere  semper  mulieri  est  perniciosissima. 

Auxilium  vero  a medico  in  hac  gravid.  adhiberi  non 

potest,  partim  quia  ruptura  repentina  fere  semper  sine  ullius 
morbi  signis  accidit  *,  atque  etiam , si  rerum  statum  cognovimus 
mulierem  periculo  eripere  non  possumus.  — Hucusque  pau- 
cae tantum  factae  sunt  observationes  de  talibus  graviditatibus, 
primum  ejusmodi  casum  descripsit  Schmitt,  alterum  Hedrich, 
tertium  A 1 b e r s , quartum  L o b s t e i n,  quintum  denique  Breschet. 
Omnes  hae  observationes  in  eo  consentiunt,  mulieres  se  gra- 
vidas nequaquam  habuisse,  post  integram  valetudinem  repen- 
tino vomitu  et  lipothymia  affectas  de  ventris  torminibus,  siti 
et  frigore  permagno  questas  et  omnes  accedentibus  signis 
internae  haemorrhagiae  esse  mortuas.  In  sectione  plerumque 
embryon  hebdomadum  quatuor  ad  duodecim,  in  uteri  cavo 
decidua  Hunteri,  in  uteri  substantia  receptaculum  praeterna- 
turale,  quod  cum  uteri  cavo  non  communicabat  et  embryon 
continuerat,  inveniebatur.  In  superficie  externa  receptaculum 
illud  erat  ruptum  et  cruoris  copia  in  abdomen  infusa  obser- 
vabatur. 

Casus  memoratis  simillimus  graviditatis  interstitialis,  de 
quo  certior  sum  factus,  a medico  publico  in  urbe  mea  natali 
est  observatus ; ante  obitum  mulieris  eadem  signa  rupturae 
et  haemorrhagiae  internae  reperiebantur.  Quum  ego  tamen 
morbi  historiam  accuratam  et  sectionis  specialia  non  possideam, 
casus  istius  descriptionem,  quod  libenter  fecissem,  hic  afferre 
nequeo. 

DE  AUXILIO  MULIERIBUS  IN  GRAVIDITATE  EXTRAUTE- 
RINA FERENDO. 

Quodsi  medico  de  graviditate  extrauterina  certe  est  per- 

suasum,  tum  quo  modo  se  gerat,  quid  adhibeat  ad  foetum 
et  praecipue  luatrem  incolumem  servandam,  quaerimus. 

Sine  dubio  problema  difficile  nobis  propositum  felicissime 
solveremus,  si  id  impetraremus,  ut  graviditatem  quamque 
extrauterinam  possemus  prohibere;  sed  quae  de  hac  re  scimus 
nimis  parvi  sunt  momenti,  ut  nullo  pacto  id  assequi  possimus. 
Ut  in  cura  graviditatis  extrauterinae  tam  parvum  possimus 
praestare,  fit  inde  partim,  quod  plertimque  certa  signa  ad 
gravid.  extr.  dignoscendam  nobis  desunt,  partim  quod  etiamsi 
simus  de  gr.  extr.  certiores  facti  plerumque  serius  est,  ad  re- 
media idonea  adhibenda  et  arte  ingrediendum. 

Cognita  satis  mature  gravid.  extraut.,  nostrum  prae  ce- 
teris est,  symptomata  molesta  et  perniciosa  quam  fieri  potest, 
prohibere  et  ovuli  explicationem  in  loco  matri  maxime  ob- 
noxio^ retardare,  ut  organa  angusta,  quibus  ovulum  adhaeret^ 
aequaliter  cum  accrescente  foetu  possint  amplificari.  Sed  etiam 
huic  indicationi  rarissime  satisfacere  possumus,  quum  quod 
de  hac  re  scimus  nimis  sit  mancum  et  remedia  idonea  nos 
deficiant:  nam  parco  victu  laxantibus  et  venaesectionibus 

crebro  adhibitis^  quae  quidem  matris  valetudinem  debilitant, 
saepius  ovuli  explicationem  magis  acceleraremus,  quam  re- 
tardaremus* 

Magni  est  aestimandum,  quod  jam  Josephi  de  cura 
in  gr;  extr.  adhibenda  monet.  Ille  enim  vel  omnia  naturae 
medicatrici  relinquenda,  vel  naturam  in  stadio  suo  foetum  ex- 
pellendi adjuvandam,  vel  naturae  effectus  non  expectandos, 
sed  foetum  operatione  gastrotomiae  eximendum  censet. 

Naturae  curam  prorsus  permitti  est  necesse,  si  in  dia- 
gnosi non  omnino  sumus  certi,  si  dolores  ac  molimina  defi- 

ciunt  aut  sunt  leviora,  si  ventris  tumor  magis  decrescit  quam 

augetur,  infantis  motus  non  amplius  sentiuntur,  menses  redeunt 

\ 

et  mulier  tona  valetudine  incipit  gaudere;  quia  tunc  credere 
licet,  ovulum  esse  emortuum;  Quod  ad  indicationem  alteram 
pertinet,  natura  ad  foetum  expellendum  efficere  studet  inflam- 
mationem et  suppurationem  illarum  partium,  quae  foetum  cir- 
cumdant, quod  plerumque  fit  in  abdominis  parietibus,  in  re- 
gione umbilicali.  Simulae  medicus  hoc  naturae  studium  ani- 
madvertit, ejus  est,  abscessum  maturare  remediis  idoneis,  ut 
cataplasmatibus  tepidis,  calidis,  plus  minusve  irritantibus,  et 
maturatum  incisione  satis  lata  aperire,  ut  foetus  simul  cum 
omnibus  partibus  possit  eximi.  Interdum  vero  rerum  ratio 
postulat,  ut  medicus  abscessus  maturationem  non  exspectet, 
sed  antea  jam  incidat,  si  quidem  molestiae  gravidarum  sunt 
veliementiores,  aiit  vires  jam  collabuntur , quae  virium  con- 
sumtio  diuturna  suppuratione  magis  etiam  augeretur.  Multis 
etiam  aliis  viis  natura  foetum  expellere  studet,  velut  per  intes- 
tinum crassum,  rectum,  per  vaginam,  per  regionem  lumbalem, 
per  vesicam  urinariam  etc.  Pro  variis  his  locis  omnia  sunt 
adhibenda  ut  foetus  excretio  citius  efficiatur. 

Quod  indicationem  attinet  gastrotomiae;  de  hac  inter  me- 
dicos magna  est  dissensio.  Plerique  tamen  in  eo  consentiunt 
hanc  operationem  vivo  tantum  foetu  esse  faciendam. 

Josephi  inter  gastrotomiae  indicationes  has  numerat: 

a)  Utero  rupto,  ubi  foetus  in  abdomen  delapsus  est,  Unica 
matris  salus  in  gastrotomia  est  quaerenda,  quum  infans  nullo 
modo  in  uterum  reduci  possit. 

b)  In  gravid.  extr.  primaria  postulatur  gastrotomia,  si  me- 
dicus certo  scit,  foetum  adhuc  vivere  et  in  abdomine,  tuba 

vel  ovario  haerere.  Nam  quamvis  existant  exempla,  mulieres 
foetu  extr.  gravidas  per  multos  annos  vixisse,  tamen  hae 
gravidae  in  universum  laborabant  magnis  molestiis,  valetudine 
valde  turbata  et  non  raro  vitae  periculo.  „Quum  ergo,  addit 
Josephi,  exitus  magis  infelix  quam  felix  sit  exspectandus, 
foetum  vel  vivum  vel  mortuum  quam  citissime  gastrotomia 
eximere  praestat.  Praecipue  vero  operatio  non  differenda  est, 
si  foetus  vivus  matri  magnos  parat  dolores,  aut  si  naturae 
studia  foetum  expellendi  manifesto  sentiuntur;  si  certa  signa 
graviditatis  tubariae  vel  ovariae  adsunt,  quia  tum  praesertim 
accrescente  foetu,  rupturam  effici  omnes  docent  observationes. 

Heim  de  cura  gr.  extr.  et  de  gastrotomia  haec  affert, 
praecipue  respiciens  gravid.  tub.  et  ovariam.  „Quum  embrya 
in  liis  gravid.  etiam  certe  et  paulo  post  mensem  primum  possint 
mori,  non  statim,  si  dolores  illi  ad  partum  gravidam  afficiunt, 
operationem  facere  licet,  praesertim  si  dolores  non  sunt  nimis 
fortes  et  interdum  desinunt,  quia  tunc  embryon  mortuum  jam 
esse  verisimile  est.  Contra  vero  si  dolores  fiunt  vehementio- 

res,  acerbitate  non  desinunt,  tum  operatio  non  amplius  est 
differenda.  In  hac  non  refert,  utrum  ovulum  in  tuba,  an  in 
ovario  sit  situm ; ubi  medicus  facta  gastrotomia  idem  invenit 
eximit,  etiamsi  tubam  vel  ovarium  exstirpari  sit  opus,  nam 
operatione  dilata  mors  certissime  insequitur.^ 

Postremo  nobis  liceat,  quae  plerique  auctores  aetatis  re- 
centioris  de  indicatione  gastrotomiae  in  graviditate  extraute- 
rina constituerint,  hoc  loco  afferre. 

Si  graviditas  extrauterina  tam  diu  perdurat,  ut  foetus 
vivendi  facultatem  assequatur,  sine  dubio  optima  erit  agendi 
ratio,  ne  foetus  accrescens  volumine  matri  ingentes  dolores 

afferat,  gastrotomia.  Quum  vero  haec  operatio  matris  vitam 
in  magnum  adducat  periculum,  indicatio  ejusdem  antea  dili- 
genter et  accurate  perpendenda  et  reputanda  est,  ac  tunc 
solum  facefe  licet  operationem,  si  foetum  vere  vivere  et  prope 
sub  abdominis  tegumentis  situm  esse  satis  constat.  Ultra  vero 
hebdomadem  graviditatis  quadragesimam  operationem  differre 
nequaquam  licet  et  ea  de  causa  est  vituperanda,  quia  post 
hoc  tempus  foetus  facile  moritur  et  matris  etiam  vires  vehe- 
mentibus et  longis  doloribus  ad  partum  vanis  nimis  sunt  de- 
bilitatae. Foetu  mortuo  operationem  tum  solum  admittere 
licet,  si  ille  tam  perniciosa  efficit,  ut  periculum  sit  in  mora, 
et  solum  operatione  ista  amoveri  possint,  quum  simul  sit  re- 
putandum, hanc  operationem  magna  secum  ferre  pericula* 
Quae  pericula  praecipue  sita  sunt  nu  separanda  placenta  a 
loco,  cui  affixa  est.  Quum  enim  in  gravid.  extr.  partes  illae 
quibus  adhaeret  placenta,  non  possint  contrahi  et  constringi 
ut  uterus  placenta  remota,  ejus  sejunctionem  artificialem  vehe- 
mentem haemorrhagiam  sequi  est  necesse.  Quare  ut  Joerg 
monet,  foetu  amoto  funiculum  umbilicalem  prope  locum  inser- 
tionis colligari  et  ligaturam  per  abdominis  vulnus  eminere 
oportet,  ut  facilius,  placenta  paulatim  soluta,  omnes  partes 
simul  possint  extrahi.  Quemadmodum  lege  artis  gastrotomia 
et  elythrotomia  efficiantur,  huc  non  pertinet;  chirurgia  hoc 
docet.  — Quum  facta  gastrotomia  foetus  in  tuba,  ovario  vel 
in  uteri  substantia  inveniatur,  partes  discernuntur,  ut  uterus 
in  sectione  caesarea.  Interdum  tum  erit  praeferendum,  ova- 
rium vel  tubam  ovulum  continentem  prorsus  exstirpare,  quum 

sine  dubio  sanguinis  effluxus  tum  fit  minus  magnus,  quam  si 

ovulum  ex  his  partibus  esset  exscissum.  Gastrotomiae  ante- 
ferenda elythrotomia  vel  kolpotomia,  si  foetus  partes  in  vaginae 
fundum  sunt  delapsae;  tum  solum  vaginae  paries  superior  de- 
jectus et  intentus  persecandus,  et  hac  via  foetus  integer  vel 
diminutus  caute  est  extrahendus. 


VITA. 

Natus  sum  ego  Carolus  Adolphus  Bertelsmann, 
Bielefeldae,  Guestphaliae  oppido,  die  nono  ante  Calendas  Ju- 
nias  anni  MDCCCXXI,  parentibus  Joh.  Carol.  Bertelsmann, 
superiorum  gymnasii  ordinum  magistro,  matre  Carolina,  e 
gente  Brehl,  quibus  adhuc  viventibus  impense  laetor.  Fidei 
sum  addictus  evangelicae.  Primis  literarum  elementis  imbutus, 
per  duodecim  fere  annos  Gymnasium  Bielefeldense  frequentavi, 
cujus  moderatoribus  spectatissimis,  Prof.  Kroenig  et  postea 
Prof.  Schmidt  gratias' jam  ago  maximas  semperque  habebo. 
Maturitatis  testimonio  instructus,  tempore  verno  anni  MDCCCXXXX 
Gottingam  me  contuli,  ubi  prorector  magnificus  III.  Gieseler 
civibus  almae  academiae,  111.  Langenbeck,  tum  temporis 
decanus  spectatissimus  facultatis  medicae,  medicinae  studiosis 
me  adscripserunt. 

Per  annum  unum  et  dimidium  hisce  interfui  lectionibus: 
111.  Langenbeck  de  anatomia,  osteologia;  111.  Wagner  de 
physiologia,  zoologia  et  anatomia  comparata;  111.  Herbart 
de  logice  et  psychologia;  111.  Hausmann  de  geognosia;  III. 
Woehler  de  chemia  anorganica,  organica  et  de  pharmacia; 
111.  Bartling  de  botanice. 


Deinde  Berolinum  petii,  ubi  III.  Dieterici,  rector  ma- 
gnificus, et  111.  Juengken,  ordinis  medici  tum  decanus  ma- 
xime spectabilis,  in  civium  numerum  academicorum  me  rece- 
perunt. Quas  hucusque  frequentavi  lectiones,  hae  sunt: 

111.  Mueller  de  anatomia,  physiologia  ejusdemque  et 
111.  Schlemm  de  arte  cadavera  rite  secandi;  111.  Juengken 
de  chirurgia  generali  et  speciali;  111.  Decker  de  palhologia 
generali;  111.  Schoenlein  de  pathologia  et  therapia  speciali; 
Cei.  Kluge  de  arte  obstetricia  theoretica  et  practica;  Cei. 
Mitscherlich  de  materia  medica;  Cei.  Troschel  de  arte 
fascias  chirurgicas  rite  imponendi;  Exp.  Simon  de  chemia 
practica  pathologica. 

Scholis  clinicis  interfui  policlinicis,  medicis,  chirurgicis, 
oplithalmiatricis,  obstetriciis  virorum  Illustrissimorum  et  Cele- 
berrimorum Busch,  Juengken,  Schoenlein,  Dieffen- 
bach,  Barez,  Wolff,  Romberg,  Truestedt. 

Jam  vero  tentaminibus  et  philosophico  et  medico,  nec 
non  examine  rigoroso  coram  gratioso  medicorum  ordine  abso- 
luto, spero  fore,  ut  dissertatione  thesibusque  defensis  summi 
in  medicina  et  chirurgia  honores  in  me  conferantur. 


/ 


THESES. 

Cachexiae  scropliulosae  et  tuberculosae  idem  processus 
pathologicus  subest. 

Sine  auscultatione  et  percussione  nulla  morborum  pulmo- 
num diagnosis  certa. 

In  rerum  naturae  perscrutatione  philosophica  theoria  ato- 
mistica  omnino  est  rejicienda* 

Venaesectio  in  delirio  tremente  est  rejicienda. 

Qualitas  urinae  in  typho  abdominali  ad  prognosin  sta- 
tuendam maximi  est  momenti. 


